CELEX: 32011D0049
Language: sk
Date: 2011-01-25 00:00:00
Title: 2011/49/EÚ: Rozhodnutie Komisie z  25. januára 2011 o uplatňovaní článku 7 smernice Rady 89/686/EHS, pokiaľ ide o zákaz prijatý orgánmi Spojeného kráľovstva v súvislosti s ochranným odevom pre šermiarov [oznámené pod číslom K(2011) 268]  Text s významom pre EHP

26.1.2011   
            
            
               SK
            
            
               Úradný vestník Európskej únie
            
            
               L 22/6
            
         ROZHODNUTIE KOMISIE
   z 25. januára 2011
   o uplatňovaní článku 7 smernice Rady 89/686/EHS, pokiaľ ide o zákaz prijatý orgánmi Spojeného kráľovstva v súvislosti s ochranným odevom pre šermiarov
   [oznámené pod číslom K(2011) 268]
   (Text s významom pre EHP)
   (2011/49/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/686/EHS z 21. decembra 1989 o aproximácii právnych predpisov členských štátov týkajúcich sa osobných ochranných prostriedkov (1), a najmä na jej článok 7,
   keďže:
   
               (1)
            
            
               V článku 7 ods. 1 smernice 89/686/EHS o aproximácii právnych predpisov členských štátov týkajúcich sa osobných ochranných prostriedkov (ďalej len „OOP“) sa stanovuje, že ak členský štát zistí, že osobné ochranné prostriedky s označením CE používané na stanovený účel môžu ohroziť bezpečnosť osôb, domácich zvierat alebo majetku, prijme všetky nevyhnutné opatrenia na stiahnutie takéhoto osobného ochranného prostriedku z trhu a na zákaz jeho uvádzania na trh alebo zákaz voľného pohybu.
            
         
               (2)
            
            
               Podľa článku 7 ods. 2 uvedenej smernice je Komisia po porade so zainteresovanými stranami povinná vyjadriť sa, či považuje takéto opatrenie za opodstatnené. Ak opatrenie považuje za opodstatnené, Komisia informuje členské štáty, aby mohli prijať všetky potrebné opatrenia vo vzťahu k príslušným prostriedkom v súlade s ich povinnosťami podľa článku 2 ods. 1.
            
         
               (3)
            
            
               Orgány Spojeného kráľovstva oznámili 25. augusta 2008 Európskej komisii, že zakázali uvádzať na trh časti ochranného odevu pre šermiarov – strečové vesty a nohavice typu Jiang 350N, ktoré vyrába spoločnosť Wuxi Husheng Sports Goods Plant, Donghu Industrial District, Donghutang, WuXi 214196, Čína, a dováža spoločnosť Liam Patterson Associates LLP t/a Jiang-UK, 9 Spencer Road, Buxton, Derbyshire, Spojené kráľovstvo.
            
         
               (4)
            
            
               Podľa dokumentov predložených Európskej komisii sa na tento ochranný odev pre šermiarov vzťahovalo osvedčenie o zhode č. C0508M29HS11 z októbra 2005 vystavené orgánom Ente Certificazione Macchine (orgán oznámený pod číslom 1282).
            
         
               (5)
            
            
               Orgány Spojeného kráľovstva uviedli, že ich rozhodnutie bolo založené na skutočnosti, že príslušné výrobky nespĺňali základné zdravotné a bezpečnostné požiadavky uvedené v článku 3 smernice 89/686/EHS z dôvodu nesprávneho uplatňovania noriem uvedených v článku 5 danej smernice. Orgány Spojeného kráľovstva uviedli najmä to, že časti ochranného odevu pre šermiarov nespĺňajú požadovanú odolnosť proti prieniku stanovenú v norme EN 13567:2002 – Ochranné odevy – Ochranné prostriedky rúk, horných končatín, hrudníka, brucha, dolných končatín, genitálií a tváre pre šermiarov – Požiadavky a skúšobné metódy. Rozhodnutie Spojeného kráľovstva bolo podložené protokolom o skúške.
            
         
               (6)
            
            
               Komisia sa 17. júla 2009 písomne obrátila na dovozcu a vyzvala ho, aby oznámil svoje pripomienky v súvislosti s opatrením, ktoré prijali orgány Spojeného kráľovstva. Do dnešného dňa neprišla žiadna odpoveď.
            
         
               (7)
            
            
               Komisia sa 17. júla 2009 tiež písomne obrátila na orgán Ente Certificazione Macchine a vyzvala ho, aby oznámil svoje pripomienky v súvislosti s opatrením, ktoré prijali orgány Spojeného kráľovstva, a najmä aby objasnil, či pre dotknuté výrobky vystavil osvedčenie č. C0508M29HS11. Do dnešného dňa neprišla žiadna odpoveď.
            
         
               (8)
            
            
               Komisia pripomína, že ochranné odevy pre šermiarov musia spĺňať základné zdravotné a bezpečnostné požiadavky stanovené v bode 3.1.1 prílohy II k smernici 89/686/EHS týkajúce sa ochrany pred prenikajúcim predmetom. Táto požiadavka je podložená špecifikáciami uvedenými v doložkách 4.6 až 4.8 príslušnej harmonizovanej normy EN 13567 a špecifikáciami týkajúcimi sa skúšok odolnosti proti prienikom, stanovenými v doložke 5.10 normy.
               Komisia taktiež pripomína, že ochranné odevy pre šermiarov podliehajú postupu posudzovania zhody stanovenému v článku 10 smernice 89/686/EHS (typová skúška ES vykonaná oznámeným orgánom). Komisia uvádza, že Ente Certificazione Macchine je orgán oznámený na účely smernice Európskeho parlamentu a Rady 2006/42/ES zo 17. mája 2006 o strojových zariadeniach (2), a nie na účely smernice o OOP. V dôsledku toho nie je tento orgán oprávnený vykonávať typovú skúšku pre OOP. Odkaz orgánu Ente Certificazione Macchine na identifikačné číslo pridelené Komisiou na osvedčení o zhode pre OOP je preto zavádzajúci.
            
         
               (9)
            
            
               Komisia kontaktovala 8. apríla 2010 talianske orgány, aby objasnili, prečo orgán Ente Certificazione Macchine vystavil dotknuté osvedčenie, a požiadala ich, aby prijali potrebné opatrenia s cieľom zastaviť zneužívanie identifikačného čísla, ktoré Komisia priradila orgánu Ente Certificazione Macchine.
            
         
               (10)
            
            
               Talianske orgány v odpovedi z 23. júna 2010 potvrdili, že orgán Ente Certificazione Macchine zneužil svoje identifikačné číslo, a oznámili Komisii, že daný orgán bol požiadaný o to, aby prestal vystavovať také osvedčenia a informoval orgány o akomkoľvek inom prípade vystavenia podobných osvedčení.
            
         
               (11)
            
            
               Na základe dostupnej dokumentácie a pripomienok zainteresovaných strán sa Komisia domnieva, že orgány Spojeného kráľovstva preukázali, že časti ochranného odevu pre šermiarov – strečové vesty a nohavice typu Jiang 350N – nespĺňajú príslušné základné zdravotné a bezpečnostné požiadavky smernice 89/686/EHS a že v dôsledku toho predstavujú závažné riziko pre používateľov,
            
         PRIJALA TOTO ROZHODNUTIE:
   Článok 1
   Zákaz vydaný orgánmi Spojeného kráľovstva týkajúci sa ochranných odevov pre šermiarov – strečových viest a nohavíc typu Jiang 350N – vyrábaných spoločnosťou Wuxi Husheng Sports Goods Plant je opodstatnený.
   Článok 2
   Toto rozhodnutie je určené členským štátom.
   
      V Bruseli 25. januára 2011
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. ES L 399, 30.12.1989, s. 18.
   
      (2)  Ú. v. EÚ L 157, 9.6.2006, s. 24.